FI Euroopan unionin virallinen lehti L 114/1

KOMISSION ASETUS (EU) N:o 387/2010,

annettu 6 päivänä toukokuuta 2010,

neuvoston asetuksen (EY) N:o 73/2009 soveltamista koskevista yksityiskohtaisista säännöistä annetun asetuksen (EY) N:o 1121/2009 muuttamisesta Kyproksen siirtymäkauden hedelmä- ja vihannestukien vähimmäisalaa koskevan vaatimuksen sekä Puolan ja Slovakian viljelijöiden yhtenäisen pinta-alatuen järjestelmän osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä sekä asetusten (EY) N:o 1290/2005, (EY) N:o 247/2006, (EY) N:o 378/2007 muuttamisesta ja asetuksen (EY) N:o 1782/2003 kumoamisesta 19 päivänä tammikuuta 2009 annetun neuvoston asetuksen (EY) N:o 73/2009 (1) ja erityisesti sen 142 artiklan c ja e alakohdan,

sekä katsoo seuraavaa:

(1) Neuvoston asetuksen (EY) N:o 73/2009 soveltamista koskevista yksityiskohtaisista säännöistä sen IV ja V osastossa säädettyjen viljelijätukijärjestelmien osalta 29 päivänä lokakuuta 2009 annetun komission asetuksen (EY) N:o 1121/2009 (2) 5 artiklan 1 kohdan mukaisesti kyseisen asetuksen 1 artiklan 1 kohdan g alakohdassa tarkoitettuja siirtymäkauden hedelmä- ja vihannestukia saa myöntää ainoastaan sellaisille pinta-aloille, joista on tehty vähintään 0,3:a hehtaaria koskeva tukihakemus. Kypros ilmoitti komissiolle 18 päivänä helmikuuta 2010 ja 1 päivänä maaliskuuta 2010 päivätyillä kirjeillä maatilojen erityiskoosta ja tukihakemusten rakenteesta sitrushedelmille myönnettävien siirtymäkauden hedelmä- ja vihannestukien osalta. Sen vuoksi vähimmäisalaa, jolle kyseistä tukea voidaan myöntää, on laskettava 0,1:een hehtaariin.

(2) Asetuksen (EY) N:o 73/2009 124 artiklan 1 kohdassa vahvistetaan säännöt, jotka koskevat uusien jäsenvaltioiden maatalousmaan vahvistamista saman asetuksen 122 artiklassa säädetyssä yhtenäisessä pinta-alatuen järjestelmässä.

(3) Asetuksen (EY) N:o 1121/2009 89 artiklan mukaisesti Puolan ja Slovakian maatalousmaa vahvistetaan saman asetuksen liitteessä VIII.

(4) Puola ilmoitti komissiolle 1 päivänä joulukuuta 2009 päivätyllä kirjeellä tarkistaneensa asetuksen (EY) N:o 73/2009 124 artiklan 1 kohdassa tarkoitettua käytössä olevaa tukikelpoista maatalousmaataan yhtenäisen pinta-alatuen järjestelmässä. Tarkistus on seurausta asetuksen (EY) N:o 73/2009 17 artiklassa tarkoitetun viljelylohkojen tunnistusjärjestelmän ajantasaistamisesta, jonka yhteydessä todettiin, että se osa käytössä olevasta maatalousmaasta, joka 30 päivänä kesäkuuta 2003 oli hyvässä viljelykunnossa, oli aiemmin arvioitua pienempi. Sen vuoksi yhtenäisen pinta-alatuen järjestelmän mukaisen maatalousmaan määrä olisi alennettava 14 137 000 hehtaariin.

(5) Slovakia ilmoitti komissiolle 4 päivänä tammikuuta 2010 päivätyllä kirjeellä tarkistaneensa asetuksen (EY) N:o 73/2009 124 artiklan 1 kohdassa tarkoitettua käytössä olevaa tukikelpoista maatalousmaataan yhtenäisen pinta-alatuen järjestelmässä. Tarkistus on seurausta yhtenäisen pinta-alatuen järjestelmän mukaisten tukikelpoisuusedellytysten tarkastamisesta viime vuosina saadusta kokemuksesta, joka osoitti, että se osa käytössä olevasta maatalousmaasta, joka 30 päivänä kesäkuuta 2003 oli hyvässä viljelykunnossa, oli aiemmin arvioitua pienempi. Sen vuoksi yhtenäisen pinta-alatuen järjestelmän mukaisen maatalousmaan määrä olisi alennettava 1 865 000 hehtaariin.

(6) Sen vuoksi asetusta (EY) N:o 1121/2009 olisi muutettava.

(7) Tässä asetuksessa esitettyä muutosta olisi sovellettava 1 päivänä tammikuuta 2010 alkaviin palkkiokausiin.

(8) Tässä asetuksessa säädetyt toimenpiteet ovat suorien tukien hallintokomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetus (EY) N:o 1121/2009 seuraavasti:

1) Korvataan 5 artiklan 1 kohdan kolmas alakohta seuraavasti: ”Kreikan ja Kyproksen osalta 1 artiklan 1 kohdan g alakohdassa tarkoitettuja siirtymäkauden hedelmä- ja vihannestukia myönnetään kunkin viljelykasvin osalta yksinomaan vähintään 0,1 hehtaarin pinta-aloille, joista on tehty hakemus ja joiden jokainen viljelty lohko ylittää jäsenvaltion asetuksen (EY) N:o 1122/2009 13 artiklan 9 kohdassa säädettyä rajoitusta noudattaen vahvistaman vähimmäiskoon.”

2) Muutetaan liite VIII seuraavasti: a) Korvataan Puolaa koskeva rivi seuraavasti: ”Puola 14 137” b) Korvataan Slovakiaa koskeva rivi seuraavasti: ”Slovakia 1 865”

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä tammikuuta 2010 alkavia palkkiokausia koskeviin tukihakemuksiin.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 6 päivänä toukokuuta 2010. Komission puolesta José Manuel BARROSO Puheenjohtaja

(1) EUVL L 30, 31.1.2009, s. 16.

(2) EUVL L 316, 2.12.2009, s. 27.